section_heading: Povijest
paragraph_text: Kako je hrvatska zajednica u Oslu, i uopće u Norveškoj bila malobrojna, klub je neko vrijeme (početkom 80-ih godina) postojao samo na papiru, što je prisililo grupu Hrvata na saziv Skupštine kluba, 26. listopada 1984., na kojoj je odlučeno da se nastavi djelovanje i ligaško natjecanje. Zaključeno je da se od norveških vlasti energično zahtijeva da se klubu odobri nastup u norveškoj ligi pod imenom "Croatia" - čemu je nakon dugotrajne borbe s birokracijom i udovoljeno, i to od strane Norveškog športskog saveza (Norges Idrettsforbund). Najzaslužniji za službenu registraciju tog imena bio je klupski aktivist Ivan Poljac, koji je uz ostale funkcije u hrvatskoj zajednici bio i predsjednik kluba od 1984. do 1992. godine.